Глыбоччына ніколі не скардзілася на недахоп турыстаў. Тут ёсць што паглядзець: кафедральны сабор Раства Святой Багародзіцы XVII стагоддзя і Троіцкі касцёл XVIII стагоддзя, магіла вядомага мастака Язэпа Драздовіча, музей авіяканструктара Паўла Сухога ў Глыбокім, Мосарскі касцёл і найпрыгажэйшы культурна-дэндралагічны комплекс вакол яго... А ў 2013 годзе з’явіўся яшчэ і Вішнёвы фестываль, на які прыязджаюць цэлымі сем’ямі з розных куткоў Беларусі і замежжа. Вядома, з’явіўся небеспадстаўна — дамы глыбачан не адно стагоддзе ззяюць у атачэнні “чырвоных рубінаў”. Па вішні ў Глыбокае прыязджаюць і з суседніх раёнаў, і з Мінска.